**Георгій Пятровіч Сасні́н** (руск.: Георгий Петрович Соснин; 7 лютага 1916 — 19 верасня 1999) — урач, вучоны ў галіне стаматалогіі, доктар медыцынскіх навук (1971), прафесар (1972).

Біяграфія
---------

Нарадзіўся ў сяле Зюльзя (Нерчынскі раён, Чыцінская вобласць Расіі). У 1933 годзе скончыў школу і да 1935 года працаваў тэхнікам-нарміроўшчыкам на камбінаце «Дарсун-золата». У 1935—1938 гадах вучыўся на рабфаку Маскоўскага энергетычнага інстытута. У 1938 годзе паступіў у Маскоўскі медыцынскі стаматалагічны інстытут, які скончыў у 1941 годзе. У 1941—1942 гадах клінічны ардынатар Цэнтральнай клінічнай бальніцы Народнага камісарыята шляхоў зносін СССР у Маскве. У жніўні 1942 года добраахвотнікам пайшоў на фронт. Займаў пасаду начальніка хірургічнага аддзялення эвакашпіталя на Сталінградскім фронце. У 1943—1944 гадах — ардынатар сківічна-тваравага аддзялення нейрахірургічнага шпіталя на 4-м Украінскім фронце, у 1944—1946 гадах — начальнік сківічна-тваравага аддзялення Галоўнага ваеннага шпіталя Войска Польскага. Звольнены ў запас 30 красавіка 1946 года ў званні маёра медыцынскай службы.

З 1946 года Г. П. Саснін у Маскоўскім медыцынскім стаматалагічным інстытуце. Да 1949 года клінічны ардынатар кафедры артапедычнай стаматалогіі, у 1949—1951 гадах — загадчык лабараторыі матэрыялазнаўства, у 1951—1953 — асістэнт кафедры артапедычнай стаматалогіі. У 1953 годзе абараніў кандыдацкую дысертацыю. У 1953—1955 гадах Г. П. Саснін працаваў саветнікам галоўнага ўрача ўрадавай бальніцы ў Пхеньяне (Паўночная Карэя). У 1955—1957 гадах дацэнт кафедры артапедычнай стаматалогіі Кіеўскага медыцынскага інстытута, у 1957—1961 гадах загадчык кафедры артапедычным аддзяленнем Украінскага навукова-даследчага інстытута стаматалогіі ў горадзе Адэса, у 1961—1971 гадах — загадчык кафедры артапедычнай стаматалогіі Варонежскага медыцынскага інстытута.

З 1981 года Г. П. Саснін у Мінскім медыцынскім інстытуце. У 1971—1988 гадах загадваў кафедрай артапедычнай стаматалогіі, з 1988 года яе прафесар.

Навуковая і грамадская дзейнасць
--------------------------------

Г. П. Сасніну належаць навуковыя працы па праблемах тэрапеўтычнай і артапедычнай стаматалогіі. Займаўся пытаннямі комплекснага лячэнні парадантыту. Распрацаваў метад лячэння вірусных, грыбковых і нейрагенных захворванняў у стаматалогіі.

Аўтар і сааўтар больш за 170 навуковых прац, у тым ліку манаграфій, 10 вынаходстваў. Кіраваў падрыхтоўкай доктарскай і 20 кандыдацкіх дысертацый.

Старшыня праўлення Рэспубліканскага навуковага таварыства стаматолагаў у 1972—1990 гадах, Быў членам прэзідыума Усесаюзнага таварыства стаматолагаў, савета па стаматалогіі Акадэміі медыцынскіх навук СССР, Вучонага медыцынскага савета Міністэрства аховы здароўя БССР, рэдакцыйнай калегіі часопіса «Здравоохранение Белоруссии».

Узнагароды
----------

Узнагароджаны пяццю ордэнамі, медалямі, у тым ліку ўзнагародамі замежных дзяржаў.

Зноскі
------

1. ↑  БелЭн, 2002
2. 1 2 3 4 5 6 7 8 9  Соснин Георгий Петрович Архівавана 22 жніўня 2021.  (руск.) // Сайт БДМУ
3. 1 2  Музейный комплекс «Дорога памяти» Архівавана 22 жніўня 2021.  (руск.)
4. ↑  Память народа — электронный банк документов периода Великой Отечественной войны Архівавана 22 жніўня 2021.  (руск.)

Літаратура
----------

* Саснін Георгій Пятровіч // Беларуская энцыклапедыя: У 18 т. Т. 14: Рэле — Слаявіна / Рэдкал.: Г. П. Пашкоў і інш. — Мн. : БелЭн, 2002. — Т. 14. — С. 190. — 10 000 экз. — ISBN 985-11-0035-8. — ISBN 985-11-0238-5 (т. 14).

Спасылкі
--------

* Саснін Георгій Пятровіч на сайце анлайн-энцыклапедыі «Беларусь у асобах і падзеях»
* Соснин Георгий Петрович Архівавана 22 жніўня 2021.  (руск.) // Сайт БДМУ
* Посвящается 90-летию со дня рождения профессора. // Стоматолоический журнал, март 2006, с. 71—72. (руск.)
* Память народа — электронный банк документов периода Великой Отечественной войны Архівавана 22 жніўня 2021.  (руск.)
* Музейный комплекс «Дорога памяти» Архівавана 22 жніўня 2021.  (руск.)
* Банк патентов РФ на изобретения и промышленные образцы ФИПС Роспатента  (руск.)

|  |  |
| --- | --- |
| ⚙️   Нарматыўны кантроль | БАП: 141670 |